แจกคู่มือบจ.ทำดี
กลต.ชวนบลจ.ตั้งกองทุนซื้อหุ้นทำดีเครือปตท.มีซีจีเพิ่มมาร์จินหุ้น30%
10 ส.ค. 2554

กลต.ชวนบลจ.ตั้งกองทุนซื้อหุ้นทำดีเครือปตท.มีซีจีเพิ่มมาร์จินหุ้น30%
ก.ล.ต.กระตุ้น บจ.ต้านคอร์รัปชัน แจกคู่มือทำความดี ดึงสมาคม บลจ.ตั้งกองทุนซื้อหุ้นทำดี ปตท.เผยพรีเมียมหุ้นเพิ่ม 20-30% กู้เงินง่ายต้นทุนต่ำ
นายชาลี จันทนยิ่งยง รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.และตลาดหลักทรัพย์แห่งประเทศไทย (ตลท.) ได้หารือร่วมกันว่าจะมีการออกแนวทางในการรณรงค์ให้บริษัทจดทะเบียน (บจ.) มุ่งเน้นในการทำความดีเพื่อต่อต้านการคอร์รัปชัน ซึ่งถือว่าเป็นปัญหาที่น่าห่วง
ทั้งนี้ ภายในปีนี้สำนักงาน ก.ล.ต.จะออกคู่มือทำความดีและปีหน้าจะรณรงค์ผ่านสมาคม บจ.เพื่อให้รู้และเข้าใจรายละเอียดรวมถึงวิธีการทำดี ส่วนแผนงานในปี 2556 เมื่อ บจ.ทำดีก็จะให้มีการเปิดเผยในรายงานประจำปี
“คู่มือทำดีจะเป็นเรื่องต่อเนื่องจากธรรมาภิบาลหรือซีจีและไปสู่การทำซีเอสอาร์และเข้าสู่ยูเอ็นโกลบอลคอมแพก ซึ่งหากมี บจ.เข้าร่วมและทำดีก็จะมีการประกาศรางวัล เช่น เซต อะวอร์ด” นายชาลี กล่าว
นอกจากนี้ ได้มีการหารือกับสมาคมบริษัทหลักทรัพย์จัดการกองทุนหรือ บลจ.เพื่อให้จัดตั้งกองทุนเพื่อลงทุนในหุ้นที่เข้าร่วมโครงการทำดีต้านคอร์รัปชัน ซึ่งจากการสอบถามสมาคม บลจ.ว่าการจัดตั้งกองทุนแต่ละกองได้จะต้องมี บจ.เข้าร่วมจำนวนกี่บริษัท ซึ่งสมาคม บลจ.ระบุว่า 30 บริษัทก็สามารถจัดตั้งกองทุนได้ รวมถึงจะชักชวนบริษัทประกัน ประกันสังคม กองทุนบำเหน็จบำนาญข้าราชการ (กบข.) และมูลนิธิต่างๆ ให้ความสนใจลงทุนในหุ้นเหล่านี้ด้วย
“เหตุที่ภาคตลาดทุนให้ความสนใจกับการต่อต้านการคอร์รัปชัน เพราะหากดูผลสำรวจของสำนักวิจัยเอแบคโพลล์มหาวิทยาลัยอัสสัมชัญ ล่าสุดที่ถามว่าถ้ารัฐบาลทุจริตคอร์รัปชันแต่ทำให้ประเทศเจริญประชาชนยอมรับได้หรือไม่ ซึ่ง 65% ยอมรับได้และในจำนวนนี้คนตอบคำถามอายุน้อยกว่า 29 ปี จำนวน 70% รับได้ระดับนักเรียน 72% รับได้ ซึ่งจะเห็นว่ากลุ่มคนเหล่านี้คืออนาคตของประเทศแท้ๆ ที่รับได้ ระดับปริญญาตรีโทเอก 58% รับได้ ซึ่งจะเห็นว่าน่าเป็นห่วงมาก” รองเลขาธิการ ก.ล.ต.กล่าว
นายประเสริฐ บุญสัมพันธ์ ประธานเจ้าหน้าที่บริหารบริษัทปตท. (PTT) กล่าวว่า เครือ ปตท.ให้ความสำคัญกับเรื่องซีจีและล่าสุดบริษัท ปตท.อะโรเมติกส์และการกลั่น ได้เข้าร่วมโครงการยูเอ็นโกลบอลคอมแพกที่โครงการนี้เน้นความสำคัญ 4 ด้าน มนุษยธรรม แรงงาน สิ่งแวดล้อม และต่อต้านทุจริต
“ผลของการมีซีจีดีทำให้หุ้นมีพรีเมียม 20-30% มีต้นทุนการเงินที่ถูกลงและเข้าถึงทุนได้ง่ายขึ้นด้วย” นายประเสริฐ กล่าว
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า การจัดตั้งกองทุนรวมเพื่อเข้าไปลงทุนในหุ้นของบริษัทที่เข้าร่วมโครงการดังกล่าวจะเกิดขึ้นได้เร็วหรือไม่ขึ้นอยู่กับว่าโครงการเกิดขึ้นเร็วแค่ไหน เพราะจะได้ทราบว่ามีจำนวน บจ.ที่ร่วมโครงการกี่บริษัท หากมีจำนวนน้อยเกินไปจะทำให้การเข้าไปลงทุนไม่คล่องตัว ถ้าในโครงการมีหุ้นประมาณ 30 ตัว ก็น่าจะจัดตั้งกองทุนได้
อย่างไรก็ตาม หลักการลงทุนของกองทุนจะเป็นไปตามหลักการทั่วไป แม้หุ้นจะเข้าร่วมโครงการดังกล่าว แต่ก็ต้องมีปัจจัยพื้นฐานดี มีแนวโน้มการเติบโตที่ดีด้วย
ด้านบริษัท นิปปอน แพ็ค (ประเทศไทย) หรือ NIPPON แจ้งว่าเมื่อวันที่ 25 ก.ค. 2554 ศาลแพ่งจังหวัดตลิ่งชันและศาลอาญาธนบุรี ได้เลื่อนนัดการพิจารณาคดีออกไปเป็นวันที่ 19 ก.ย. 2554 หลังนายวิชัย ชัยสถาพร จะนำเงินต้นมาชำระคืนให้กับบริษัทครบตามจำนวนที่ยักยอกไป ซึ่งคาดว่าจะแล้วเสร็จภายในเดือน ส.ค.นี้